Ehdotus neuvoston asetukseksi (EY) kehitysyhteistyöstä Etelä-Afrikan kanssa (95/C 235/05) KOM(95) 174 lopull. - 95/0110(SYN)

(Komission esittämä 12 päivänä toukokuuta 1995)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 w artiklan,

ottaa huomioon komission ehdotuksen,

toimii yhdessä Euroopan parlamentin kanssa (1),

sekä katsoo, että

yhteisön Etelä-Afrikan-politiikkaa ovat leimanneet menneisyydessä kauppasaarron ja taloudellisten pakotteiden kaltaiset rankaisutoimenpiteet rotuerottelupolitiikasta vastuussa ollutta hallitusta vastaan sekä myönteiset toimenpiteet kuten rotuerottelujärjestelmän kohteiksi joutuneiden väestönosien tukeminen erityisavustusohjelman mukaisesti hallituksista riippumattomien järjestöjen kautta,

yhteisö on huhtikuun 1994 vaalien ja demokraattisen hallituksen asettamisen johdosta alkanut tukea Etelä-Afrikan viranomaisten johtamaa politiikkaa ja toteuttamia uudistuksia,

kehitysneuvosto on ilmaissut 25 päivänä toukokuuta 1993 annetussa julistuksessaan tukensa demokraattisten rakenteiden luomiselle,

yleisten asioiden neuvosto on 19 päivänä huhtikuuta 1994 päivätyssä julistuksessaan yhteisön ja Etelä-Afrikan välisistä suhteista tulevaisuudessa toistanut tukensa yhteistyön vahvistamiseksi Etelä-Afrikan kanssa keskittäen yhteisön tuen aloille, jotka ovat omiaan parantamaan erityisesti köyhimpien väestönosien elinolosuhteita,

Pretoriassa lokakuussa 1994 allekirjoitetun Euroopan unionin ja Etelä-Afrikan tasavallan välisen yhteistyösopimuksen tavoitteena on edistää tasapainoista ja kestävää yhteiskunnallista ja taloudellista kehitystä, ja sopimus on ensimmäinen välitavoite pitkäaikaisen yhteistyön luomisessa Etelä-Afrikan kanssa, jonka vuoksi komissio on esittänyt neuvostolle ehdotuksen neuvotteluohjeeksi 31 päivänä maaliskuuta 1995 (2),

budjettiviranomainen on päättänyt perustaa vuoden 1986 talousarvioon budjettikohdan kehitystoimien tukemiseksi Etelä-Afrikassa, ja

olisi vahvistettava yhteisön tämän yhteistyön toteuttamiseen osoittamien rahavarojen hallintaa koskevat yksityiskohtaiset säännöt,

ON ANTANUT TÄMÄN ASETUKSEN:

1 artikla

Yhteisö harjoittaa raha-asioihin liittyvää ja teknistä yhteistyötä Etelä-Afrikan kanssa Etelä-Afrikan jälleenrakentamista ja kehitystä koskevan Eurooppa-ohjelman mukaisesti, jonka tavoitteena on auttaa osaltaan kestävää taloudellista ja sosiaalista kehitystä Etelä-Afrikassa ja vahvistaa kansanvaltaisen yhteiskunnan perustaa.

Yhteisö antaa tässä yhteydessä tukensa Etelä-Afrikan väestön köyhimpien väestönosien hyväksi tehtäville toimille.

2 artikla

Tämän asetuksen mukaisesti toteutettavat toimet koskevat ensisijaisesti seuraavia aloja: koulutus; terveydenhoito; kaupunkien ja maaseudun kehittäminen; yksityisen alan ja erityisesti pienten ja keskisuurten yritysten tukeminen ja niiden kanssa yhteistyössä toimiminen; toimielinten vahvistaminen ja paikallisyhteisöjen järjestäminen; demokratisointi ja ihmisoikeuksien puolustaminen.

3 artikla

Tässä asetuksessa tarkoitettua rahallista tukea voivat saada erityisesti kansalliset, alueelliset ja paikalliset viranomaiset ja virastot, hallituksista riippumattomat järjestöt ja paikalliset yhteisöt, alueelliset ja kansainväliset järjestöt, yksityiset laitokset ja yksityiset toimijat.

4 artikla

1. Edellä 1 artiklassa tarkoitetut toimet pitävät sisällään erityisesti tutkimuksia, teknistä apua, koulutusta tai muita palveluja, hankintoja ja työsuorituksia sekä tilintarkastusta ja arviointi- ja valvontatehtäviä.

2. Yhteisön rahoitus voi kattaa sekä sijoituskustannuksia, ei kuitenkaan kiinteän omaisuuden ostoa, että toimintakustannuksia ulkomaan valuutassa tai paikallisessa valuutassa tarpeen mukaan toimia toteutettaessa.

3. Pyritään järjestelmällisesti hankkimaan erityisesti rahoitustukea toimijoilta tai kumppaneilta, jotka ovat toiminnan edunsaajia (kansalliset viranomaiset, paikalliset yhteisöt, yritykset tai muut) niiden mahdollisuuksien rajoissa ja jokaisen toimen luonteen mukaisesti.

4. Yhteisrahoitusmahdollisuuksia etsitään erityisesti jäsenvaltioiden kanssa. Tarpeellisiin toimenpiteisiin ryhdytään tämän asetuksen mukaisten avustusten yhteisöllisen luonteen ilmaisemiseksi.

5. Jotta yhteisön rahoittamat toimet ja jäsenvaltioiden rahoittamat toimet olisivat mahdollisimman johdonmukaisia ja täydentäisivät toisiaan tavoitteena niiden kokonaisuuden mahdollisimman suuren tehokkuuden takaaminen, komissio ryhtyy kaikkiin tarpeellisiin koordinointitoimenpiteisiin, joista mainittakoon erityisesti:

a) järjestelmällisen tiedonvaihtojärjestelmän luominen yhteisön ja jäsenvaltioiden rahoittamista toimista;

b) toimien toteuttamisen koordinointi paikalla säännöllisten kokousten sekä komission edustajien ja jäsenvaltioiden edustajien välisen tiedonvaihdon kautta edunsaajamaassa.

5 artikla

Tämän asetuksen mukaista rahoituksellista tukea annetaan avustuksina, joita ei tarvitse maksaa takaisin.

6 artikla

Edellä 2 artiklassa tarkoitettuja toimia toteutetaan mahdollisuuksien mukaan osana monivuotisia ohjeellisia ohjelmia tavoitteiden mukaan.

7 artikla

1. Komissio vastaa tässä asetuksessa tarkoitettuihin toimiin liittyvästä arvioinnista, päätöksenteosta ja johtamisesta voimassa olevia talousarviota koskevaa ja muita menettelyjä noudattaen ja erityisesti yhteisöjen yleiseen talousarvioon sovellettavassa varainhoitoasetuksessa säädettyjä menettelyjä noudattaen.

2. Päätökset, jotka koskevat toimia, joiden tämän asetuksen mukainen rahoitus ylittää kaksi miljoonaa ecua, sekä kaikki näiden toimien muutokset, jotka merkitsevät yli 20 prosentin korotusta kyseistä toimintaa varten alun perin sovittuun summaan, tehdään 8 artiklassa säädettyä menettelyä noudattaen.

3. Kaikissa tämän asetuksen mukaisesti tehdyissä sopimuksissa määrätään erityisesti, että komissio ja tilintarkastustuomioistuin voivat suorittaa paikalla tapahtuvia tarkastuksia komission määrittelemien tavanomaisten yksityiskohtaisten sääntöjen mukaisesti voimassa olevien määräysten, erityisesti yhteisöjen yleiseen talousarvioon sovellettavan varainhoitoasetuksen määräysten mukaisesti.

4. Jos toimiin liittyy yhteisön ja edunsaajamaan välisiä rahoitussopimuksia, niissä määrätään, että yhteisö ei rahoita veroja, tulleja eikä maksuja.

5. Osallistuminen tarjouskilpailuihin ja hankintasopimuksiin on avoin yhtäläisesti kaikille jäsenvaltioiden ja edunsaajavaltion fyysisille henkilöille ja oikeushenkilöille. Se voidaan laajentaa koskemaan toisia kehitysmaita.

6. Hankinnat ovat peräisin jäsenvaltioista tai edunsaajamaasta taikka toisista kehitysmaista. Poikkeustapauksissa ne voivat olla asianmukaisesti perusteltuina peräisin toisista maista.

8 artikla

1. Komissiota avustaa komitea, jäljempänä "Etelä-Afrikka-komitea". Se muodostuu jäsenvaltioiden edustajista ja sen puheenjohtajana on komission edustaja.

2. Komission edustaja tekee komitealle luonnoksen tarvittavista toimenpiteistä. Komitea antaa lausuntonsa luonnoksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa komissio voi lykätä päättämiensä toimenpiteiden soveltamista enintään yhdellä kuukaudella ilmoituksen tekopäivästä.

Neuvosto voi määräenemmistöllä päättää asiasta toisin edellisessä alakohdassa tarkoitetussa määräajassa.

9 artikla

Komissio antaa Euroopan parlamentille ja neuvostolle jokaisen varainhoitovuoden jälkeen kertomuksen, joka sisältää yhteenvedon varainhoitovuoden aikana rahoitetuista toimista sekä arvioinnin tämän asetuksen täytäntöönpanosta varainhoitovuoden aikana.

Yhteenveto sisältää tietoja erityisesti toimijoista, joiden kanssa on tehty sopimuksia.

Kertomus sisältää myös tiivistelmän ulkoisista arvioinneista, joita on tarvittaessa suoritettu erityisten toimien johdosta.

10 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) Lausunto, annettu . . . (EYVL N:o . . ., . . .) ja päätös, tehty . . . (EYVL N:o . . ., . . .)

(2) SEK(95) 486 lopullinen